**Manuál osvedčovania dokladov – praktické rady a príklady**

**Pracovisko osvedčovania dokladov Ministerstva zahraničných vecí a európskych záležitostí SR si Vás dovoľuje informovať, že osvedčuje verejné/úradné listiny Slovenskej republiky na použitie v zahraničí. Osvedčenie je vykonané v súlade s uzatvorenými platnými medzinárodnými dohodami.**

Verejné listiny Slovenskej republiky, určené na použitie pred orgánmi v zahraničí, vydávané v súlade s platnou legislatívou SR budú osvedčené, ak budú vydané v súlade s ustanovením § 3 zákona č. 270/1995 Z. z. o štátnom jazyku Slovenskej republiky.

Pracovisko osvedčovania dokladov si vyhradzuje právo odmietnuť osvedčenie listiny, ak je vydaná v rozpore s platnými právnymi predpismi Slovenskej republiky, alebo odporuje princípom medzinárodného práva.

Pracovisko osvedčovania dokladov upozorňuje, že v súlade s platnou legislatívou SR a platnými predpismi Ministerstvo zahraničných vecí a európskych záležitostí SR nevykonáva osvedčenie kópií cudzích verejných listín na použitie v tretích krajinách.

**Matričný doklad Slovenskej republiky**

**Postup pri osvedčení matričného dokladu (rodný, sobášny a úmrtný list) do krajiny, ktorá podpísala Haagsky dohovor:**

* Originál aktuálneho matričného dokladu na použitie v zahraničí si klient zabezpečí na matričnom úrade
* Doklad osvedčí príslušný okresný úrad apostilom
* Takto osvedčený doklad predloží na preklad súdnemu prekladateľovi
* Súdneho prekladateľa osvedčí ktorýkoľvek krajský súd apostilom

**Postup pri osvedčení matričného dokladu (rodný, sobášny a úmrtný list) do ostatných krajín**

* Originál aktuálneho matričného dokladu na použitie v zahraničí si klient zabezpečí na matričnom úrade
* Doklad osvedčí príslušný okresný úrad
* Listinu legalizuje Ministerstvo zahraničných vecí a európskych záležitostí SR
* Takto osvedčený doklad predloží na preklad súdnemu prekladateľovi
* Súdneho prekladateľa osvedčí ktorýkoľvek krajský súd
* Takto osvedčený preklad sa predloží na overenie konzulárnemu odboru Ministerstva zahraničných vecí a európskych záležitostí Slovenskej republiky
* Po legalizácii dokladu a prekladu na MZVEZ SR žiadate o tzv. superlegalizáciu na veľvyslanectve štátu, kde bude listina použitá

**Rozvodový rozsudok, potvrdenie o rozvode**

**Postup pri osvedčení pre krajinu, ktorá podpísala Haagsky dohovor:**

* Originál rozvodového rozsudku s vyznačením právoplatnosti, príp. potvrdenia o rozvode na použitie v zahraničí si klient zabezpečí na okresnom súde, kde prebehlo rozvodové konanie
* Doklad osvedčí príslušný krajský súd apostilom
* Takto osvedčený doklad klient predloží na preklad súdnemu prekladateľovi
* Súdneho prekladateľa osvedčí ktorýkoľvek krajský súd apostilom

**Postup pri osvedčení do ostatných krajín**

* Originál rozvodového rozsudku s vyznačením právoplatnosti, príp. potvrdenia o rozvode na použitie v zahraničí si klient zabezpečí na okresnom súde, kde prebehlo rozvodové konanie
* Doklad osvedčí príslušný krajský súd
* Listinu legalizuje Ministerstvo zahraničných vecí a európskych záležitostí SR
* Takto osvedčený doklad klient predloží na preklad súdnemu prekladateľovi
* Súdneho prekladateľa osvedčí ktorýkoľvek krajský súd
* Takto osvedčený preklad sa predloží na overenie konzulárnemu odboru Ministerstva zahraničných vecí a európskych záležitostí Slovenskej republiky
* Po legalizácii dokladu a prekladu na Ministerstvo zahraničných vecí a európskych záležitostí Slovenskej republiky žiadate o tzv. superlegalizáciu na veľvyslanectve štátu, kde bude listina použitá

**Výpis z registra trestov Slovenskej republiky**

Výpis z registra trestov vydáva Generálna prokuratúra Slovenskej republiky, príp. pobočky Slovenskej pošty. Ak bude výpis použitý v zahraničí, je treba požiadať o osvedčenie výpisu na pracovisku Generálnej prokuratúry v Bratislave, Kvetná ul. č. 13 (pri trhovisku Miletičova). Tento úkon je bezplatný. Následne sa výpis osvedčuje na konzulárnom odbore Ministerstva zahraničných vecí a európskych záležitostí Slovenskej republiky. Výpis z registra trestov SR musí byť k osvedčeniu vždy predkladaný v origináli.

**Postup osvedčenia pre krajiny Haagskeho dohovoru**

* Originál aktuálneho výpisu z registra trestov si klient zabezpečí na pobočke Slovenskej pošty, príp. na Generálnej prokuratúre SR
* Generálna prokuratúra Register trestov v Bratislave, Kvetná ul. č. 13 potvrdí listinu na použitie v zahraničí
* Konzulárny odbor Ministerstva zahraničných vecí a európskych záležitostí Slovenskej republiky listinu apostiluje
* Takto osvedčený doklad sa predloží na preklad súdnemu prekladateľovi
* Súdneho prekladateľa osvedčí ktorýkoľvek krajský súd apostilom

**Postup pri osvedčení výpisu z registra trestov do ostatných krajín**

* Originál aktuálneho výpisu z registra trestov si klient zabezpečí na pobočke Slovenskej pošty, príp. na Generálnej prokuratúre SR
* Generálna prokuratúra Register trestov v Bratislave, Kvetná ul. č. 13 potvrdí listinu na použitie v zahraničí
* Konzulárny odbor Ministerstva zahraničných vecí a európskych záležitostí Slovenskej republiky listinu osvedčí
* Takto osvedčený doklad sa predloží na preklad súdnemu prekladateľovi
* Súdneho prekladateľa osvedčí ktorýkoľvek krajský súd
* Takto osvedčený preklad sa predloží na overenie konzulárnemu odboru Ministerstva zahraničných vecí a európskych záležitostí Slovenskej republiky
* Po legalizácii dokladu a prekladu na MZVEZ SR žiadate o tzv. superlegalizáciu na veľvyslanectve štátu, kde bude listina použitá

**UPOZORNENIE:** Výpisy z registra trestov Slovenskej republiky, ktoré boli vydané prostredníctvom  zastupiteľských úradov  SR vo svete nie je možné dodatočne osvedčovať konzulárnym odborom MZVEZ SR.

**Doklady o vzdelaní (vysvedčenia, diplomy, dodatky k diplomom...) a potvrdenia o štúdiu**

Nakoľko väčšinu dokladov o vzdelaní, vydávaných orgánmi Slovenskej republiky si klienti potrebujú ponechať pre vlastné potreby v origináli (maturitné vysvedčenie, vysokoškolský diplom), je možné z dokladu vyhotoviť úradnú fotokópiu, nakoľko doklady bývajú neoddeliteľne spojené s vyhotoveným prekladom a tým pádom dochádza k ich poškodeniu.

**Postup osvedčenia pre krajiny Haagskeho dohovoru**

* Originál dokladu osvedčí Ministerstvo školstva Slovenskej republiky apostilom
* Z originálu dokladu s prvotným osvedčením Ministerstva školstva Slovenskej republiky sa predloží kópia na overenie notárovi, príp. notárskemu kandidátovi
* Pečiatku a podpis notára osvedčí príslušný krajský súd apostilom
* Takto osvedčený doklad sa predloží na preklad súdnemu prekladateľovi
* Súdneho prekladateľa osvedčí akýkoľvek krajský súd apostilom

**Postup osvedčenia pre ostatné krajiny**

* Originál dokladu osvedčí Ministerstvo školstva Slovenskej republiky
* Z originál dokladu s prvotným osvedčením Ministerstva školstva Slovenskej republiky sa predloží kópia na overenie notárovi, príp. notárskemu kandidátovi
* Pečiatku a podpis notára osvedčí príslušný krajský súd
* Listinu legalizuje konzulárny odbor Ministerstva zahraničných vecí a európskych záležitostí Slovenskej republiky
* Takto osvedčený doklad sa predloží na preklad súdnemu prekladateľovi
* Súdneho prekladateľa osvedčí ktorýkoľvek krajský súd
* Konzulárny odbor Ministerstva zahraničných vecí a európskych záležitostí Slovenskej republiky legalizuje preklad
* Po legalizácii dokladu a prekladu na MZVEZ SR žiadate o tzv. superlegalizáciu na veľvyslanectve štátu, kde bude listina použitá

**UPOZORNENIE:** Bez prvotného overenia Ministerstvom školstva Slovenskej republiky, resp. inej štátnej inštitúcie, konzulárny odbor Ministerstva zahraničných vecí a európskych záležitostí Slovenskej republiky nelegalizuje dokumenty

**Poznámky ku kategórii dokladov:**

Atestácie a vysvedčenia vydané strednými zdravotníckymi školami podliehajú v prvom stupni overeniu Ministerstvom zdravotníctva Slovenskej republiky.

Atestácie s iným ako zdravotníckym zameraním overuje Ministerstvo školstva Slovenskej republiky.

Potvrdenie pre zdravotné sestry o registrácií v komorách musí byť vždy originál s overením Ministerstva zdravotníctva Slovenskej republiky.

Doklady o vzdelaní vydané vojenskými školami podliehajú overeniu Ministerstvom obrany Slovenskej republiky.

Slovenský národný archív a ostatné štátne archívy poskytujú úplné reprodukcie archívnych dokumentov, vrátane reprodukcií dokladov o vzdelaní. Na použitie v zahraničí overuje tieto reprodukcie priamo Slovenský národný archív, následne konzulárny odbor Ministerstva zahraničných vecí a európskych záležitostí SR a veľvyslanectvo cieľovej krajiny. Reprodukcie dokladov o vzdelaní vydané iným štátnym archívom overuje Ministerstvo vnútra Slovenskej republiky, odbor archívov a registratúr na Križkovej ulici č. 7 v Bratislave, následne konzulárny odbor Ministerstva zahraničných vecí a európskych záležitostí SR a príslušné veľvyslanectvo. V prípade reprodukcie určenej do štátu, ktorý pristúpil k haagskemu dohovoru, apostil udeľuje konzulárny odbor Ministerstva zahraničných vecí a európskych záležitostí SR.

Vysvedčenia, diplomy, certifikáty a pod. vydané zdravotnými školami, alebo univerzitami musia mať prvotné overenie z Ministerstva zdravotníctva Slovenskej republiky, nie z Ministerstva školstva Slovenskej republiky.

(Doklady o vzdelaní v odbore fyzioterapeut, balneológia a liečebná rehabilitácia potvrdzuje Ministerstvo školstva Slovenskej republiky)

**UPOZORNENIE:**

Nostrifikačné doložky, ktoré vydalo MŠ SR o platnosti získaného vzdelania v zahraničí, nie sú dokladmi o vzdelaní získanom v SR. Na použitie do tretieho štátu ich nie je možné osvedčovať. Vždy treba predkladať doklad o vzdelaní z krajiny, kde bolo štúdium úspešne ukončené.

**Živnostenský register**

[www.zrsr.sk](http://www.zrsr.sk/)

Živnostenský list na použitie do zahraničia vydá príslušný okresný úrad.

**Postup osvedčenia pre krajiny Haagskeho dohovoru**

* Originál listiny osvedčí Sekcia verejnej správy Ministerstva vnútra Slovenskej republiky apostilom
* Súdny prekladateľ vyhotoví preklad
* Ktorýkoľvek krajský súd apostiluje preklad

**Postup osvedčenia pre ostatné krajiny**

* Originál listiny osvedčí  Sekcia verejnej správy Ministerstva vnútra Slovenskej republiky
* Konzulárny odbor Ministerstva zahraničných vecí a európskych záležitostí Slovenskej republiky listinu legalizuje
* Súdny prekladateľ vyhotoví preklad
* Ktorýkoľvek krajský súd osvedčí preklad
* Konzulárny odbor Ministerstva zahraničných vecí a európskych záležitostí Slovenskej republiky osvedčí preklad
* Po legalizácii dokladu a prekladu na MZVEZ SR žiadate o tzv. superlegalizáciu na veľvyslanectve štátu, kde bude listina použitá

**Výpis z obchodného registra, potvrdenie o vykonanie zápisu do obchodného registra**

Obchodný register je verejný zoznam zákonom ustanovených údajov, ktorého súčasťou je zbierka zákonom ustanovených listín.

Výpis z obchodného registra Slovenskej republiky na použitie v zahraničí sa dá získať na príslušných okresných súdoch alebo u notára.

**Postup osvedčenia pre krajiny Haagskeho dohovoru**

* Originál výpisu osvedčí príslušný krajský súd apostilom
* Súdny prekladateľ vyhotoví preklad
* Ktorýkoľvek krajský súd udelí apostil na preklad

**Postup osvedčenia pre ostatné krajiny**

* Originál výpisu osvedčí príslušný krajský súd
* Konzulárny odbor Ministerstva zahraničných vecí a európskych záležitostí Slovenskej republiky výpis legalizuje
* Súdny prekladateľ vyhotoví preklad
* Ktorýkoľvek krajský súd osvedčí preklad
* Konzulárny odbor Ministerstva zahraničných vecí a európskych záležitostí Slovenskej republiky osvedčí preklad
* Po legalizácii dokladu a prekladu na MZVEZ SR žiadate o tzv. superlegalizáciu na veľvyslanectve štátu, kde bude listina použitá

Bližšie informácie o Obchodnom registri nájdete v agende [Obchodný register v sekcii Zákon a právo/ Súdy](http://www.orsr.sk/)

**Obchodné listiny súkromných firiem, stanovy, čestné vyhlásenia, prehlásenia, plné moci, zmluvy s partnermi**

Právnické osoby, firmy, agentúry a pod. nevydávajú verejné listiny Slovenskej republiky. V prípade, že zahraniční partneri žiadajú ich osvedčenie, jediný možný postup je:

**Postup osvedčenia pre krajiny Haagskeho dohovoru**

* Originál listiny podpíše štatutár firmy pred notárom, príp. notárskym kandidátom
* Notára potvrdí príslušný krajský súd apostilom
* SOPK potvrdí existenciu podnikateľského subjektu na origináli listiny
* Súdny prekladateľ vyhotoví preklad
* Ktorýkoľvek krajský súd osvedčí preklad apostilom

**Postup osvedčenia pre ostatné krajiny**

* Originál listiny podpíše štatutár firmy pred notárom, príp. notárskym kandidátom
* Notára potvrdí príslušný krajský súd
* SOPK potvrdí existenciu podnikateľského subjektu na origináli listiny.  Konzulárny odbor Ministerstvo zahraničných vecí a európskych záležitostí Slovenskej republiky legalizuje
* Súdny prekladateľ vyhotoví preklad
* Ktorýkoľvek krajský súd osvedčí preklad
* Konzulárny odbor Ministerstvo zahraničných vecí a európskych záležitostí Slovenskej republiky legalizuje preklad
* Po legalizácii dokladu a prekladu na MZVEZ SR žiadate o tzv. superlegalizáciu na veľvyslanectve štátu, kde bude listina použitá

**Preklady**

Konzulárny odbor Ministerstva zahraničných vecí a európskych záležitostí Slovenskej republiky neosvedčuje len preklady. Preklad je len podporná časť dokumentu.

**Postup:** najprv musí byť doklad uznaný za verejnú listinu SR a byť osvedčený na použitie v zahraničí, až potom môže byť vyhotovený preklad.

**Fotokópie**

Konzulárny odbor Ministerstva zahraničných vecí a európskych záležitostí Slovenskej republiky osvedčuje len fotokópie vyhotovené zo slovenských verejných listín, prvostupňovo osvedčených, príp. z verejných listín, určených na priame použitie v zahraničí. Fotokópie na použitie v zahraničí môže vyhotoviť len notár, príp. notársky kandidát.

**Plná moc fyzických osôb, čestné vyhlásenie**

**Postup osvedčenia pre krajiny Haagskeho dohovoru**

* Originál listiny podpíše fyzická osoba pred notárom, príp. notárskym kandidátom
* Notára potvrdí príslušný krajský súd apostilom
* Súdny prekladateľ vyhotoví preklad
* Ktorýkoľvek krajský súd preklad osvedčí apostilom

**Postup osvedčenia pre ostatné krajiny**

* Originál listiny podpíše fyzická osoba pred notárom, príp. notárskym kandidátom
* Notára potvrdí príslušný krajský súd
* Konzulárny odbor Ministerstva zahraničných vecí a európskych záležitostí Slovenskej republiky legalizuje listinu
* Súdny prekladateľ vyhotoví preklad
* ktorýkoľvek krajský súd osvedčí prekladateľa
* Konzulárny odbor Ministerstva zahraničných vecí a európskych záležitostí Slovenskej republiky legalizuje preklad
* Po legalizácii dokladu a prekladu na MZVEZ SR žiadate o tzv. superlegalizáciu na veľvyslanectve štátu, kde bude listina použitá

**Certifikát voľného predaja (Certificate of Free Sale)**

Tento dokument, v súlade s platnou legislatívou SR, si nemôžu vydávať subjekty pre účely použitia v zahraničí sami pre seba. Je potrebné požiadať štátnu inštitúciu či právnickú osobu, ktorá vydala povolenie na výrobu, vývoz či predaj, aby takýto certifikát vydala. V prípade, že originál listiny bude osvedčený pečiatkou so štátnym znakom a podpísaný kompetentným pracovníkom, je možné certifikát osvedčiť podľa krajiny použitia

**Certifikát**

Certifikát je osvedčenie, potvrdenie, preukaz. Právne ide o písomné úradné overenie alebo osvedčenie. Certifikát dôveryhodne potvrdzuje súvislosť identity subjektu s jeho vlastnosťami. Štátny orgán v dokladoch preväzuje identitu občana (meno, priezvisko) dôveryhodným spôsobom (zabezpečovacie prvky, kontrolné kódy) s jeho vlastnosťami (adresa trvalého pobytu, rodné číslo, ale aj pohlavie). Certifikáty sa v komerčnej sfére vydávajú ako osvedčenie o splnených kritériách, či nadobudnutých vlastnostiach a schopnostiach. Je potrebné požiadať štátnu inštitúciu, ktorá vydala povolenie na vydávanie   certifikátov, aby takýto certifikát  prvostupňovo osvedčila k ďalšiemu overeniu. V prípade, že originál listiny bude osvedčený pečiatkou so štátnym znakom a podpísaný kompetentným pracovníkom, je možné certifikát osvedčiť podľa krajiny použitia. V prípade, že  štátna inštitúcia certifikát neosvedčí, nie je možné vykonať ďalšie overenie.

**Doklady vydané daňovým úradom**

Ministerstvo zahraničných vecí a európskych záležitostí SR osvedčí originál listiny vydanej daňovým úradom, podpísaný oprávneným pracovníkom daňového úradu a opatrený odtlačkom úradnej pečiatky daňového úradu podľa krajiny použitia.

**Informácie o vydaní osvedčenia o štátnom občianstve SR**

Žiadosť o osvedčenia o štátnom občianstve SR sa podáva osobne na okresnom úrade v sídle kraja. Osvedčenie o štátnom občianstve Slovenskej republiky je platné šesť mesiacov odo dňa vydania a len v origináli.

**Postup osvedčenia pre krajiny Haagskeho dohovoru**

* Originál listiny apostiluje Ministerstvo vnútra SR
* Súdny prekladateľ vyhotoví preklad
* Ktorýkoľvek krajský súd osvedčí preklad apostilom

**Postup osvedčenia pre ostatné krajiny**

* Originál listiny potvrdí pracovník Ministerstva vnútra SR
* Konzulárny odbor Ministerstva zahraničných vecí a európskych záležitostí Slovenskej republiky listinu legalizuje
* Súdny prekladateľ vyhotoví preklad
* Ktorýkoľvek krajský súd osvedčí preklad
* Konzulárny odbor Ministerstva zahraničných vecí a európskych záležitostí Slovenskej republiky legalizuje preklad
* Po legalizácii dokladu a prekladu na MZVEZ SR žiadate o tzv. superlegalizáciu na veľvyslanectve štátu, kde bude listina použitá

**Lekárske správy – nálezy**

Lekárske správy - nálezy, na použitie v zahraničí sa predkladajú v origináli a musia byť osvedčené Ministerstvom zdravotníctva SR.

**Postup osvedčenia pre krajiny Haagskeho dohovoru**

* Originál listiny apostiluje Ministerstvo zdravotníctva SR.
* Súdny prekladateľ vyhotoví preklad
* ktorýkoľvek krajský súd osvedčí preklad apostilom

**Postup osvedčenia pre ostatné krajiny**

* Originál listiny potvrdí pracovník Ministerstva zdravotníctva SR
* Konzulárny odbor Ministerstva zahraničných vecí a európskych záležitostí Slovenskej republiky legalizuje listinu
* Súdny prekladateľ vyhotoví preklad
* Ktorýkoľvek krajský súd osvedčí preklad
* Konzulárny odbor Ministerstva zahraničných vecí a európskych záležitostí Slovenskej republiky legalizuje preklad
* Po legalizácii dokladu a prekladu na MZVEZ SR žiadate o tzv. superlegalizáciu na veľvyslanectve štátu, kde bude listina použitá

**UPOZORNENIE**

Konzulárny odbor MZVEZ SR neosvedčuje lekárske správy, ktoré klienti predložia na tlačivách, ktoré im poskytli veľvyslanectvá cudzích štátov a ktoré nesú štátne symboly iných štátov. Lekárske správy predložené na viacjazyčných tlačivách, ak jedným z použitých jazykov bude slovenský, konzulárny odbor Ministerstva zahraničných vecí a európskych záležitostí SR osvedčí.

**Výpis z katastra nehnuteľností**

Výpis z katastra nehnuteľností na použitie v zahraničí osvedčuje Úrad geodézie, kartografie a katastra SR, adresa: Chlumeckého 2, 820 12 Bratislava. Konzulárny odbor MZVEZ SR osvedčí originál listiny podľa krajiny použitia.

**Elektronicky vydávané dokumenty**

Elektronicky vydávané dokumenty nie sú verejnými listinami SR, nakoľko nie sú opatrené pečiatkou so štátnym znakom a nie sú podpísané oprávnenými pracovníkmi.  MZVEZ SR tieto neosvedčuje. Dovoľujeme si odporučiť klientom, aby upozornili štátnu inštitúciu, že doklad nimi vydaný chcú použiť v zahraničí.

**Potvrdenia o pobyte pre občanov SR**

Pre slovenských občanov potvrdenie o pobyte vydá Ohlasovňa pobytu pri úradoch samosprávy.

**Postup osvedčenia pre krajiny Haagskeho dohovoru**

* Originál listiny apostiluje okresný úrad
* Súdny prekladateľ vyhotoví preklad
* Ktorýkoľvek krajský súd osvedčí preklad apostilom

**Postup osvedčenia pre ostatné krajiny**

* Originál listiny potvrdí pracovník okresného úradu
* Konzulárny odbor Ministerstva zahraničných vecí a európskych záležitostí Slovenskej republiky listinu legalizuje
* Súdny prekladateľ vyhotoví preklad
* Ktorýkoľvek krajský súd osvedčí preklad
* Konzulárny odbor Ministerstva zahraničných vecí a európskych záležitostí Slovenskej republiky legalizuje preklad
* Po legalizácii dokladu a prekladu na MZVEZ SR žiadate o tzv. superlegalizáciu na veľvyslanectve štátu, kde bude listina použitá

**Potvrdenia o pobyte pre cudzincov**

Pre potreby cudzincov, žijúcich v SR, sú vydávané potvrdenia o pobyte na území SR na použitie v zahraničí. Potvrdenie o pobyte vydá len Oddelenia cudzineckej polície Policajného zboru, kde občan má alebo mal udelený pobyt na území SR.

Potvrdenie o pobyte musí byť osvedčené pracovníkom Oddelenia cudzineckej polície Policajného zboru, ktorý je k tomu oprávnený (nie v zastúpení) a doklad bude osvedčený predpísanou pečiatkou so štátnym znakom.

Konzulárny odbor Ministerstva zahraničných vecí a európskych záležitostí Slovenskej republiky osvedčí originál listiny podľa krajiny použitia.

Evidenčná karta vodiča, osvedčenie o evidencii vozidla,  technický preukaz motorového vozidla a technický preukaz motorového-prípojného vozidla

Odbor dokladov a evidencie Ministerstva vnútra Slovenskej republiky informoval, že Evidenčná karta vodiča, osvedčenie o evidencii vozidla,  technický preukaz motorového vozidla a technický preukaz motorového-prípojného vozidla nie sú verejnými listinami SR, tým pádom nie je možné ich osvedčovať, ani ich kópie.

**Osvedčenie o pôvode, osvedčenie o vyššej moci, faktúry**

Osvedčenie o pôvode, osvedčenie o vyššej moci a faktúry, vyhotovuje pre slovenské právnické osoby Slovenská obchodná a priemyselná komora, ktorá ich správnosť aj osvedčuje.

Konzulárny odbor Ministerstva zahraničných vecí a európskych záležitostí Slovenskej republiky osvedčí originál listiny podľa krajiny použitia.

**Listiny vydané archívmi**

Slovenský národný archív a ostatné štátne archívy poskytujú úplné reprodukcie archívnych dokumentov, vrátane reprodukcií dokladov o vzdelaní. Na použitie v zahraničí overuje tieto reprodukcie priamo Slovenský národný archív, následne Ministerstvo zahraničných vecí a európskych záležitostí Slovenskej republiky a veľvyslanectvo cieľovej krajiny. Reprodukcie dokladov o vzdelaní vydané iným štátnym archívom overuje Ministerstvo vnútra Slovenskej republiky, odbor archívov a registratúr na Križkovej ulici č. 7 v Bratislave, následne Ministerstvo zahraničných vecí a európskych záležitostí Slovenskej republiky a príslušné veľvyslanectvo. V prípade reprodukcie určenej do štátu, ktorý pristúpil k haagskemu dohovoru, apostil udeľuje Ministerstvo zahraničných vecí a európskych záležitostí Slovenskej republiky.